KIRJALLINEN KYSYMYS E-0181/02 esittäjä(t): Stavros Xarchakos (PPE-DE) komissiolle. Komission vastaukset kysymyksiin CD-levyjen piraattikopioista.



Virallinen lehti nro 160 E , 04/07/2002 s. 0193 - 0194



KIRJALLINEN KYSYMYS E-0181/02 esittäjä(t): Stavros Xarchakos (PPE-DE) komissiolle (6. helmikuuta 2002) Aihe: Komission vastaukset kysymyksiin CD-levyjen piraattikopioista Komission jäsenen Frederik Bolkesteinin 18. joulukuuta 2001 antamassa vastauksessa kysymykseeni (E-3094/01(1)) CD-levyjen piraattikopioista esitetään tietoja komission toimista mainitsematta kuitenkaan mitään piratismin laajuutta koskevia lukuja Kreikan ja muiden Euroopan unionin jäsenvaltioiden osalta, jota pyysin kysymyksessäni. Panin yllättyneenä merkille, että komission vastauksessa arvoisan jäsenen Myrsini Zorban täsmälleen samasta aiheesta esittämään kysymykseen (H-0867/01(2)) mainitaan yksityiskohtaisia taloudellisia tietoja. Joudun näin ollen palaamaan kysymykseeni ja kysymään komissiolta, mitä tietoja sillä on CD-levyjen piraattikaupasta Kreikassa ja muissa EU:n 14 jäsenvaltiossa? Onko Kreikan hallitus toimittanut komissiolle tietoja tämän ilmiön laajuudesta? Minkä vuoksi komissio päätti jättää pois kysymykseeni antamastaan vastauksesta taloudelliset tiedot, jotka se mainitsi arvoisalle kollegalleni Myrsini Zorballe antamassaan vastauksessa? (1) EYVL C 93 E, 18.4.2002, s. 216. (2) Kirjallinen vastaus 11.12.2001. Frederik Bolkesteinin komission puolesta antama vastaus (13. maaliskuuta 2002) Komissio kantaa huolta CD-levyjen laittomasta kopioinnista, ja kiinnittää ongelmaan erityistä huomiota. Myrsini Zorba tiedusteli suullisesti esittämässään kysymyksessä yleisesti, mikä on konaistulon määrä, joka unionissa menetetään henkiseen omaisuuteen kohdistuvien varkauksien seurauksena. Vastauksessaan komissio viittasi ainoastaan Kansainvälisen kauppakamarin vuodelta 1997 antamiin maailmanlaajuista väärentämistä ja laitonta kopiointia koskeviin lukuihin (57 prosenttia maailman kaupasta, kustannukset 200300 miljardia euroa ja 200 000 työpaikkaa vuodessa). Komissio antoi unionin sisämarkkinoita koskevan arvion (menetys 400800 miljoonaa euroa). Tällä hetkellä komissiolla ei ole mielestään käytettävissään todennettavissa olevia eikä neutraaleja jäsenvaltiokohtaisia lukuja. Musiikkiteollisuuden toimittamien viimeisten, vuotta 2000 koskevien, laittomasti kopioitujen CD-levyjen myyntiosuuslukujen mukaan kotimainen CD-levyjen laiton kopiointi on Kreikassa 50 prosenttia myynnistä, Espanjassa, Italiassa, Alankomaissa ja Suomessa 1025 prosenttia myynnistä, ja muissa jäsenvaltioissa se edustaa alle kymmentä prosenttia myynnistä. Komissio vahvistaa olevansa tietoinen Kreikan CD-levyjen laitonta kopiointia koskevasta ongelmasta ja olleensa säännöllisesti viranomaisyhteydessä kaikkiin jäsenvaltioihin tässä asiassa. Kreikan viranomaisilta saatujen tietojen mukaan he ovat tähän saakka hyödyntäneet myös erityisen talousrikososaston ja toimialan antamia tietoja. Komission toimeksiannosta on hiljattain aloitettu tutkimus, joka tähtää väärentämisestä ja laittomasta kopioinnista saatavan tiedon keräämiseen, analysointiin ja vertailuun tarkoitetun menetelmän laatimiseen. Tämä tutkimus on erittäin tärkeä luotettavampien numerotietojen saamiseksi. Koska CD-levyjen luvaton kopiointi on laitonta toimintaa, siitä on vaikeampaa hankkia numerotietoa kuin laillisesta liiketoiminnasta. Mikäli soveltuvasta menetelmästä sovitaan, ja se otetaan yleisesti käyttöön, kaikkien osapuolten on helpompi verrata realistisia, toisiaan vastaavia tilastoja yhteisön laajuisesti tai jäsenvaltiokohtaisesti. Tämän tutkimuksen tulokset valmistunevat kesäkuussa 2002. Komissio valmistelee lisäksi henkiseen omaisuuteen liittyvien oikeuksien täytäntöönpanoa koskevaa direktiiviehdotusta, joka osaltaan lisäisi laittoman kopioinnin ja väärentämisen torjuntakeinoja.